b'\n_START_ARTICLE_\nTurun lentoasema\n_START_SECTION_\nHistoria\n_START_PARAGRAPH_\nTurun ensimm\xc3\xa4inen lentoasema oli 1920-luvulla Ruissalon saareen rakennettu vesilentoasema, josta liikenn\xc3\xb6itiin Tukholmaan. Maalentokoneisiin siirrytt\xc3\xa4ess\xc3\xa4 uuden maalentoaseman perustaminen tuli aiheelliseksi, mutta Ruissalon maaper\xc3\xa4n ja kustannussyiden takia suunnitelmat muuttuivat, ja Suomen ensimm\xc3\xa4inen siviililentoasema, Artukaisten lentokentt\xc3\xa4 avattiin  vuonna 1935. Artukaisista lennettiin Tukholmaan, Helsinkiin, Poriin sek\xc3\xa4 Vaasaan. Artukaisten maalentoasema palveli vuoteen 1955, jonka j\xc3\xa4lkeen lentotoiminta siirtyi Turun, Maarian ja Ruskon rajalle rakennetulle uudelle lentoasemalle. Vuonna 1957 lentoasema-alueen Maariaan ja Ruskoon kuulunet osat liitettiin Turun kaupunkiin. _NEWLINE_Uusi lentoasema ja my\xc3\xb6hemmin paranneltu kiitotie vastasivat lentoliikenteen kehittyviin tarpeisiin. 1990-luvun alussa valmistui rahtiterminaali ja vuosituhannen vaihteessa matkustajaterminaalia laajennettiin. Rahtitoimintaa lentoasemalla vilkastutti entisest\xc3\xa4\xc3\xa4n toisen rahtiterminaalin valmistuminen vuonna 2003._NEWLINE_2000-luvun alusta l\xc3\xa4htien lentoaseman alueelle on kehitetty LogiCity-nimell\xc3\xa4 tunnettua logistiikkakeskusta._NEWLINE_Turun lentoasemaa ovat kohdanneet monenlaiset vaikeudet, kuten Pomponrahkan Natura-aluekiista lentoaseman etel\xc3\xa4puolella, matkustajaliikenteen kasvun pys\xc3\xa4htyminen ja reittiyhteyksien lakkauttaminen. Viime vuosien aikana lentoasema on osoittanut kuitenkin elpymisen merkkej\xc3\xa4 erityisesti vilkkaan rahtitoiminnan sek\xc3\xa4 lentoasema-alueen tehokkaan markkinoinnin ansiosta._NEWLINE_Lentoaseman ymp\xc3\xa4rist\xc3\xb6lupa odottaa ratkaisua. Pomponrahkan Natura-alue on kuivunut ja sielt\xc3\xa4 on h\xc3\xa4vinnyt kiiltosirppisammal. Lentoaseman jatko on vaatinut hallitukselta poikkeuslupaa Natura-alueen olosuhteiden heikent\xc3\xa4miseen._NEWLINE_Syksyll\xc3\xa4 2014 Finavia sulki terminaali 2:n \xc3\xb6ljyvuodon takia, jonka takia halpalennot siirtyiv\xc3\xa4t p\xc3\xa4\xc3\xa4terminaaliin. Kes\xc3\xa4ll\xc3\xa4 2015 Finavia p\xc3\xa4\xc3\xa4tti terminaali 2:n purkamisesta \xc3\xb6ljyvuodon aiheuttaman vahingon suuruuden takia, siirt\xc3\xa4en halpalennot p\xc3\xa4\xc3\xa4terminaalin alakerran remontoituihin tiloihin.\n_START_SECTION_\nLiikenneyhteydet lentoasemalle\n_START_PARAGRAPH_\nLentoasema sijaitsee valtatien 9 ja kantatien 40 tuntumassa. Turun satamaan on matkaa noin kymmenen kilometri\xc3\xa4 ja Turun rautatieasemalle kahdeksan kilometri\xc3\xa4. Turun paikallisliikenne eli F\xc3\xb6li liikenn\xc3\xb6i arkisin ja lauantaisin keskim\xc3\xa4\xc3\xa4rin 15 minuutin vuorov\xc3\xa4lill\xc3\xa4, sek\xc3\xa4 sunnuntaisin keskim\xc3\xa4\xc3\xa4rin 30 minuutin vuorov\xc3\xa4lill\xc3\xa4 reitill\xc3\xa4 lentoasema \xe2\x80\x93 linja-autoasema \xe2\x80\x93 keskusta \xe2\x80\x93 satama. Terminaalin edest\xc3\xa4 saa taksin kaikkina vuorokaudenaikoina.\n_START_SECTION_\nVaaratilanteet\n_START_PARAGRAPH_\n25. lokakuuta 2017 CityJetin operoima Scandinavian Airlinesin lento Tukholmasta Turkuun menetti laskeutumisessa hallinnan. Lentokone l\xc3\xa4hti oikea kylki edelle luisuun loskaisella kiitotiell\xc3\xa4. T\xc3\xa4h\xc3\xa4n syyn\xc3\xa4 oli, ettei koneen vauhti hiljentynyt odotetulla tavalla. Koneessa oli 88 matkustajaa ja nelj\xc3\xa4 miehist\xc3\xb6n j\xc3\xa4sent\xc3\xa4. Tapahtumasta ei aiheutunut henkil\xc3\xb6vahinkoja, mutta kone l\xc3\xa4hetti mayday-h\xc3\xa4t\xc3\xa4kutsun. Onnettomuustutkintakeskus suoritti tapahtumasta tutkinnan ja lopullinen raportti julkaistiin vuosi tapahtuman j\xc3\xa4lkeen. OTKES antoi nelj\xc3\xa4 eri suositusta, jotta vastaavat tapahtumat voidaan v\xc3\xa4ltt\xc3\xa4\xc3\xa4.'